ΚΑΝΟΝΙΣΜΌΣ (ΕΕ) αριθ. 440/2011 ΤΗΣ ΕΠΙΤΡΟΠΉΣ της 6ης Μαΐου 2011 σχετικά με την έγκριση και την άρνηση έγκρισης ορισμένων ισχυρισμών υγείας που διατυπώνονται για τα τρόφιμα και οι οποίοι αφορούν την ανάπτυξη και την υγεία των παιδιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς επί θεμάτων διατροφής και υγείας που διατυπώνονται για τα τρόφιμα (1), και ιδίως το άρθρο 17 παράγραφος 3, Εκτιμώντας τα ακόλουθα: (1) Με βάση τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας που διατυπώνονται για τα τρόφιμα, εάν δεν έχουν εγκριθεί από την Επιτροπή σύμφωνα με τον εν λόγω κανονισμό και εάν δεν περιλαμβάνονται σε κατάλογο επιτρεπόμενων ισχυρισμών. (2) Ο κανονισμός (ΕΚ) αριθ. 1924/2006 προβλέπει επίσης ότι οι αιτήσεις για την έγκριση ισχυρισμών υγείας μπορούν να υποβάλλονται από τους υπευθύνους των επιχειρήσεων τροφίμων στην αρμόδια εθνική αρχή κράτους μέλους. Η αρμόδια εθνική αρχή προωθεί τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (EFSA-ΕΑΑΤ), στο εξής αποκαλούμενη «η Αρχή». (3) Μετά την παραλαβή αίτησης, η Αρχή ενημερώνει χωρίς καθυστέρηση τα άλλα κράτη μέλη και την Επιτροπή σχετικά με την αίτηση και διατυπώνει γνώμη για τον υπό εξέταση ισχυρισμό υγείας. (4) Η Επιτροπή καλείται να αποφασίζει για την έγκριση των ισχυρισμών υγείας, λαμβάνοντας υπόψη τη γνώμη της Αρχής. Κάθε απόφαση τροποποίησης των καταλόγων των επιτρεπόμενων ισχυρισμών υγείας περιλαμβάνουν τα στοιχεία που αναφέρονται στο άρθρο 16 παράγραφος 4 του κανονισμού (ΕΚ) αριθ. 1924/2006, συμπεριλαμβανομένων, μεταξύ άλλων και κατά περίπτωση, ειδικούς όρους χρήσης. (5) Οι οκτώ γνώμες που αναφέρονται στον παρόντα κανονισμό αφορούν αιτήσεις σχετικά με ισχυρισμούς υγείας οι οποίοι αναφέρονται στην επίδραση των απαραίτητων λιπαρών οξέων στην ανάπτυξη και την υγεία των παιδιών, όπως ορίζεται στο άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006. (6) Σε συνέχεια των τριών αιτήσεων που υποβλήθηκαν από την Mead Johnson & Company στις 19 Ιανουαρίου 2008, σύμφωνα με το άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006, με τις οποίες η εταιρεία ζητούσε την προστασία των δεδομένων βιομηχανικής ιδιοκτησίας για δεκαεννέα μελέτες, η Αρχή κλήθηκε να εκδώσει τρεις γνώμες για ισχυρισμούς υγείας που αφορούσαν την επίδραση του εικοσιδυεξαενοϊκού οξέος (DHA) και του αραχιδονικού οξέος (ARA) στην ανάπτυξη της όρασης (ερωτήσεις αριθ. EFSA-Q-2008-211 (2), EFSA-Q-2008-688 (3) και EFSA-Q-2008-689 (4)). Οι ισχυρισμοί που προτάθηκαν από τον αιτούντα είχαν, αντιστοίχως, τις εξής διατυπώσεις: «Το DHA και το ARA συμβάλλουν στην άριστη ανάπτυξη της όρασης των βρεφών και των νηπίων», «Το Lipil® συμβάλλει στην άριστη ανάπτυξη της όρασης των βρεφών και των νηπίων» και «Το Enfamil® Premium συμβάλλει στην άριστη ανάπτυξη της όρασης των βρεφών». Το Lipil® και το Enfamil® Premium, όπως δηλώνεται από τον αιτούντα, περιέχουν DHA και ARA σε συγκεκριμένα επίπεδα και αναλογία. (7) Με βάση τα στοιχεία που υποβλήθηκαν, η Αρχή κατέληξε στο συμπέρασμα, όπως αποτυπώνεται στις γνωμοδοτήσεις που παρέλαβε η Επιτροπή στις 13 Φεβρουαρίου 2009 και στις 23 Μαρτίου 2009 αντιστοίχως, ότι η σχέση αιτίου-αποτελέσματος μεταξύ, αφενός, της πρόσληψης από το βρέφος DHA και τροφών δεύτερης βρεφικής ηλικίας που περιείχαν συμπλήρωμα DHA και, αφετέρου, της ανάπτυξης της όρασης είτε θηλαζόντων βρεφών έως τον απογαλακτισμό τους είτε βρεφών τα οποία προσλάμβαναν τροφές εμπλουτισμένες με DHA και με περιεκτικότητα σε DHA 0,3% στο σύνολο των λιπαρών οξέων από τη γέννηση έως τον απογαλακτισμό τους, ήταν επιστημονικά τεκμηριωμένη. Η Αρχή σημείωσε ότι δεν θα μπορούσε να είχε καταλήξει σε αυτό το συμπέρασμα εάν δεν είχε λάβει υπόψη της επτά μελέτες για τις οποίες ο αιτών είχε ζητήσει προστασία βιομηχανικής ιδιοκτησίας. Επιπλέον, η Αρχή κατέληξε στο συμπέρασμα ότι η σχέση αιτίου-αποτελέσματος μεταξύ της πρόσληψης ARA και της ισχυριζόμενης επίδρασης δεν τεκμηριωνόταν επιστημονικά. (8) Η Αρχή, στην απάντησή της με ημερομηνία 3 Σεπτεμβρίου 2009, σχετικά με τις παρατηρήσεις που παραλήφθηκαν σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006, και στην απάντησή της με ημερομηνία 3 Δεκεμβρίου 2009, σχετικά με το αίτημα της Επιτροπής για γνωμοδότηση, που αφορούσε, μεταξύ άλλων, τις αναφερόμενες στις ερωτήσεις αριθ. EFSA-Q-2008-211, EFSA-Q-2008-688 και EFSA-Q-2008-689 αιτήσεις, κατέληξε στο συμπέρασμα ότι η ισχυριζόμενη επίδραση μπορούσε να αφορά επιπλέον τρόφιμα που προορίζονταν για βρέφη στο στάδιο του απογαλακτισμού, όπως ορίζεται στην οδηγία 2006/125/ΕΚ της Επιτροπής (5). Ως εκ τούτου και με την επιφύλαξη της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου (6) και των ειδικών οδηγιών οι οποίες εφαρμόζονται σε ορισμένες ομάδες τροφίμων που προορίζονται για ειδική διατροφή, ο ισχυρισμός υγείας που αποδίδει αυτό το συμπέρασμα και συνοδεύεται από ειδικούς όρους χρήσης θα πρέπει να θεωρηθεί ότι συμμορφώνεται με τις απαιτήσεις του κανονισμού (ΕΚ) αριθ. 1924/2006 και να συμπεριληφθεί στον ενωσιακό κατάλογο επιτρεπόμενων ισχυρισμών. (9) Η Επιτροπή, αφού παρέλαβε τις γνώμες της Αρχής σχετικά με τις αιτήσεις που αναφέρονται στις ερωτήσεις αριθ. EFSA-Q-2008-211, EFSA-Q-2008-688 και EFSA-Q-2008-689, επανήλθε στον αιτούντα για περισσότερες διευκρινίσεις σχετικά με την αιτιολόγηση που είχε παράσχει για τις επτά μελέτες για τις οποίες είχε ζητήσει προστασία βιομηχανικής ιδιοκτησίας και ιδίως για το «αποκλειστικό δικαίωμα αναφοράς» όπως ορίζεται στο άρθρο 21 παράγραφος 1 στοιχείο β) του κανονισμού (ΕΚ) αριθ. 1924/2006. Αξιολογήθηκαν όλες οι πληροφορίες που υπόκεινται σε αιτιολόγηση και παρασχέθηκαν από τον αιτούντα. Δεδομένου ότι και οι επτά μελέτες είχαν δημοσιευθεί πριν από την υποβολή των αιτήσεων για την έγκριση των ισχυρισμών υγείας και με βάση τους στόχους του κανονισμού (ΕΚ) αριθ. 1924/2006, μεταξύ των οποίων είναι η προστασία της επένδυσης που πραγματοποίησαν καινοτόμοι επιχειρηματίες για να συγκεντρώσουν τις πληροφορίες και τα στοιχεία τεκμηρίωσης της αίτησης για χορήγηση έγκρισης βάσει του ίδιου κανονισμού, η προστασία δεν δικαιολογείται και επομένως δεν θα πρέπει να παρασχεθεί. (10) Μετά την αίτηση που υποβλήθηκε στις 16 Ιανουαρίου 2008 από τη Merck Selbstmedikation GmbH, σύμφωνα με το άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του DHA στην ανάπτυξη της όρασης του εμβρύου και του θηλάζοντος βρέφους (ερώτηση αριθ. EFSA-Q-2008-675) (7). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το DHA είναι σημαντικό για την πρώιμη ανάπτυξη των οφθαλμών στο έμβρυο (αγέννητο παιδί) και στο βρέφος. Το DHA που παρέχεται από τη μητέρα συμβάλλει στην ανάπτυξη της όρασης του παιδιού». (11) Με βάση τα στοιχεία που υποβλήθηκαν, η Αρχή, στη γνώμη της την οποία παρέλαβε η Επιτροπή στις 23 Απριλίου 2009, κατέληξε στο συμπέρασμα ότι τα στοιχεία ήταν ανεπαρκή για να τεκμηριώσουν επιστημονικά τη σχέση αιτίου-αποτελέσματος μεταξύ της κατανάλωσης συμπληρωματικού DHA κατά την κύηση και το θηλασμό και της ανάπτυξης της όρασης του εμβρύου ή του θηλάζοντος βρέφους. (12) Μετά την αίτηση που υποβλήθηκε στις 16 Ιανουαρίου 2008 από τη Merck Selbstmedikation GmbH, σύμφωνα με το άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του DHA στη γνωστική ανάπτυξη (ερώτηση αριθ. EFSA-Q-2008-773) (8). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το DHA είναι σημαντικό για την πρώιμη ανάπτυξη του εγκεφάλου στο έμβρυο (αγέννητο παιδί) και στο βρέφος. Το DHA που παρέχεται από τη μητέρα συμβάλλει στη γνωστική ανάπτυξη του παιδιού». (13) Με βάση τα στοιχεία που υποβλήθηκαν, η Αρχή, στη γνώμη της την οποία παρέλαβε η Επιτροπή στις 23 Απριλίου 2009, κατέληξε στο συμπέρασμα ότι τα στοιχεία ήταν ανεπαρκή για να τεκμηριώσουν επιστημονικά τη σχέση αιτίου-αποτελέσματος μεταξύ της κατανάλωσης συμπληρωματικού DHA κατά την κύηση και το θηλασμό και της γνωστικής ανάπτυξης του εμβρύου ή του θηλάζοντος βρέφους. (14) Ωστόσο, η Αρχή, στην απάντησή της με ημερομηνία 4 Αυγούστου 2009, σχετικά με τις παρατηρήσεις που παραλήφθηκαν σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006, και στην απάντησή της με ημερομηνία 3 Δεκεμβρίου 2009, σχετικά με το αίτημα της Επιτροπής για γνωμοδότηση, που αφορούσε, μεταξύ άλλων, τις αναφερόμενες στις ερωτήσεις αριθ. EFSA-Q-2008-675 και EFSA-Q-2008-773 αιτήσεις, κατέληξε στο συμπέρασμα ότι, επειδή το DHA είναι ένα βασικό δομικό και λειτουργικό πολυακόρεστο λιπαρό οξύ μακριάς αλυσίδας, μπορεί να συμβάλει στη φυσιολογική ανάπτυξη του εγκεφάλου και στη φυσιολογική ανάπτυξη των οφθαλμών του εμβρύου και του θηλάζοντος βρέφους. Επιπλέον, διευκρινίστηκε ότι, κατά το μεγαλύτερο μέρος, το DHA παρέχεται στο θηλάζον βρέφος από το μητρικό γάλα, στο οποίο η συγκέντρωση DHA εξαρτάται από τη διατροφική πρόσληψη DHA της μητέρας και από τα αποθέματα DHA της μητέρας. Ως εκ τούτου, οι ισχυρισμοί υγείας που αποδίδουν αυτά τα συμπεράσματα και συνοδεύονται από ειδικούς όρους χρήσης θα πρέπει να θεωρείται ότι συμμορφώνονται με τις απαιτήσεις του κανονισμού (ΕΚ) αριθ. 1924/2006 και να συμπεριληφθούν στον ενωσιακό κατάλογο επιτρεπόμενων ισχυρισμών. (15) Το άρθρο 16 παράγραφος 4 του κανονισμού (ΕΚ) αριθ. 1924/2006 προβλέπει ότι σε περίπτωση γνωμοδότησης υπέρ της έγκρισης του ισχυρισμού υγείας, η γνώμη πρέπει να περιλαμβάνει ορισμένα στοιχεία. Συνεπώς, τα στοιχεία αυτά θα πρέπει να παρατίθενται στο παράρτημα του παρόντος κανονισμού όσον αφορά τον εγκεκριμένο ισχυρισμό και να περιλαμβάνουν, κατά περίπτωση, την αναθεωρημένη διατύπωση του ισχυρισμού, ειδικούς όρους χρήσης του ισχυρισμού και, κατά περίπτωση, όρους ή περιορισμούς χρήσης του τροφίμου και/ή πρόσθετη δήλωση ή προειδοποίηση, σύμφωνα με τους κανόνες που θεσπίζει ο κανονισμός (ΕΚ) αριθ. 1924/2006 και σύμφωνα με τις γνωμοδοτήσεις της Αρχής. (16) Ένας από τους σκοπούς του κανονισμού (ΕΚ) αριθ. 1924/2006 είναι να εξασφαλίζει ότι οι ισχυρισμοί υγείας είναι αληθείς, σαφείς, αξιόπιστοι και χρήσιμοι για τον καταναλωτή, και ότι η διατύπωση και η παρουσίαση λαμβάνονται υπόψη ως προς αυτό. Ως εκ τούτου, όταν η διατύπωση των ισχυρισμών έχει το ίδιο νόημα για τους καταναλωτές με τη διατύπωση ενός εγκεκριμένου ισχυρισμού υγείας, επειδή καταδεικνύουν την ίδια σχέση που υπάρχει μεταξύ, αφενός, μιας κατηγορίας τροφίμων, ενός τροφίμου ή ενός από τα συστατικά του και, αφετέρου, της υγείας, θα πρέπει να υπόκεινται στους ίδιους όρους χρήσης που καθορίζονται στο παράρτημα του παρόντος κανονισμού. (17) Σε συνέχεια των τριών αιτήσεων που υποβλήθηκαν στις 19 Ιανουαρίου 2008 από την Mead Johnson & Company, σύμφωνα με το άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006, η Αρχή κλήθηκε να εκδώσει τρεις γνωμοδοτήσεις σχετικά με ισχυρισμούς υγείας οι οποίοι αφορούσαν την επίδραση των DHA και ARA στην ανάπτυξη του εγκεφάλου (ερωτήσεις αριθ. EFSA-Q-2008-212 (9), EFSA-Q-2008-690 (10) και EFSA-Q-2008-691 (11)). Οι ισχυρισμοί που προτάθηκαν από τον αιτούντα είχαν, αντιστοίχως, τις εξής διατυπώσεις: «Το DHA και το ARA συμβάλλουν στην άριστη ανάπτυξη του εγκεφάλου των βρεφών και των νηπίων», «Το Lipil® συμβάλλει στην άριστη ανάπτυξη του εγκεφάλου των βρεφών και των νηπίων» και «Το Enfamil® Premium συμβάλλει στην άριστη ανάπτυξη του εγκεφάλου των βρεφών και των νηπίων». Το Lipil® και το Enfamil® Premium, όπως δηλώνεται από τον αιτούντα, περιέχουν DHA και ARA σε συγκεκριμένα επίπεδα και αναλογία. (18) Με βάση τα στοιχεία που υποβλήθηκαν, η Αρχή, στη γνώμη της την οποία παρέλαβε η Επιτροπή στις 23 Μαρτίου 2009, κατέληξε στο συμπέρασμα ότι τα στοιχεία ήταν ανεπαρκή για να τεκμηριώσουν επιστημονικά τη σχέση αιτίου-αποτελέσματος μεταξύ της κατανάλωσης DHA και ARA, Lipil® και Enfamil® Premium, αντιστοίχως, και την ισχυριζόμενη επίδραση. (19) Η Αρχή, στην απάντησή της με ημερομηνία 3 Σεπτεμβρίου 2009, σχετικά με τις παρατηρήσεις που παραλήφθηκαν σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006, και στην απάντησή της με ημερομηνία 3 Δεκεμβρίου 2009, σχετικά με το αίτημα της Επιτροπής για γνωμοδότηση, που αφορούσε, μεταξύ άλλων, τις αναφερόμενες στις ερωτήσεις αριθ. EFSA-Q-2008-690, EFSA-Q-2008-691 και EFSA-Q-2008-212 αιτήσεις, κατέληξε στο συμπέρασμα ότι, επειδή το DHA είναι ένα βασικό δομικό και λειτουργικό πολυακόρεστο λιπαρό οξύ μακριάς αλυσίδας, μπορεί να συμβάλει στη φυσιολογική ανάπτυξη του εγκεφάλου του εμβρύου, του θηλάζοντος βρέφους και του νηπίου. Γι’ αυτό, η Επιτροπή και τα κράτη μέλη εξέτασαν κατά πόσον θα έπρεπε να εγκριθεί ισχυρισμός υγείας ο οποίος εκφράζει αυτό το συμπέρασμα. Ωστόσο, βάσει των στοιχείων που υποβλήθηκαν με τις τρεις αιτήσεις και των σημερινών επιστημονικών γνώσεων, η Αρχή δεν μπορούσε να παράσχει ειδική γνωμοδότηση για τους κατάλληλους όρους χρήσης που θα έπρεπε να συνοδεύουν αυτόν τον ισχυρισμό υγείας. Επομένως, αφού οι αρμόδιοι για τη διαχείριση των κινδύνων δεν μπορούσαν να θεσπίσουν ειδικούς όρους χρήσης σύμφωνα με το άρθρο 16 παράγραφος 4 του κανονισμού (ΕΚ) αριθ. 1924/2006 και δεδομένου ότι η απουσία τέτοιων ειδικών όρων χρήσης συνεπάγεται ότι η ευεργετική επίδραση του προϊόντος δεν μπορεί να εξασφαλιστεί, πράγμα που ισοδυναμεί με παραπλάνηση του καταναλωτή, ο εν λόγω ισχυρισμός υγείας δεν θα πρέπει να συμπεριληφθεί στον κατάλογο επιτρεπόμενων ισχυρισμών υγείας. (20) Οι παρατηρήσεις των αιτούντων και του κοινού τις οποίες παρέλαβε η Επιτροπή σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006 ελήφθησαν υπόψη κατά τον καθορισμό των μέτρων που προβλέπονται στον παρόντα κανονισμό. Η Επιτροπή έλαβε επίσης υπόψη της όλες τις σχετικές γνωμοδοτήσεις της Αρχής, συμπεριλαμβανομένων των γνωμοδοτήσεων για την αναγραφή των προσλαμβανόμενων ποσοτήτων αναφοράς για τα πολυακόρεστα λιπαρά οξέα n-3 και n-6 (ερώτηση αριθ. EFSA-Q-2009-00548 (12)) και για τις διατροφικές ποσότητες αναφοράς για το λίπος συμπεριλαμβανομένων των κορεσμένων λιπαρών οξέων, των πολυακόρεστων λιπαρών οξέων, των μονοακόρεστων λιπαρών οξέων των τρανς-λιπαρών οξέων και της χοληστερόλης (ερώτηση αριθ. EFSA-Q-2008-466 (13)). (21) Σύμφωνα με το άρθρο 28 παράγραφος 6 του κανονισμού (ΕΚ) αριθ. 1924/2006, οι ισχυρισμοί υγείας που αναφέρονται στο άρθρο 14 παράγραφος 1 στοιχείο β) του εν λόγω κανονισμού και δεν εγκρίνονται με απόφαση βάσει του άρθρου 17 παράγραφος 3 του κανονισμού (ΕΚ) αριθ. 1924/2006 μπορούν να εξακολουθήσουν να χρησιμοποιούνται για έξι μήνες μετά την έκδοση του παρόντος κανονισμού, υπό τον όρο ότι η αίτηση είχε υποβληθεί πριν από τις 19 Ιανουαρίου 2008. Επομένως, η μεταβατική περίοδος που προβλέπεται στο εν λόγω άρθρο ισχύει για τους ισχυρισμούς υγείας που αναγράφονται στο παράρτημα ΙΙ του παρόντος κανονισμού. (22) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι ισχυρισμοί υγείας που παρατίθενται στο παράρτημα I του παρόντος κανονισμού μπορούν να διατυπώνονται σε τρόφιμα στην αγορά της Ευρωπαϊκής Ένωσης σύμφωνα με τους όρους που προβλέπονται στο εν λόγω παράρτημα. 2. Οι ισχυρισμοί υγείας που αναφέρονται στην παράγραφο 1 περιλαμβάνονται στον ενωσιακό κατάλογο των επιτρεπόμενων ισχυρισμών που αναφέρεται στο άρθρο 14 παράγραφος 1 του κανονισμού (ΕΚ) αριθ. 1924/2006. Άρθρο 2 1. Οι ισχυρισμοί υγείας που παρατίθενται στο παράρτημα II του παρόντος κανονισμού δεν περιλαμβάνονται στον ενωσιακό κατάλογο των επιτρεπόμενων ισχυρισμών που προβλέπεται στο άρθρο 14 παράγραφος 1 του κανονισμού (ΕΚ) αριθ. 1924/2006. 2. Ωστόσο, μπορούν να εξακολουθήσουν να χρησιμοποιούνται για έξι μήνες μετά την έναρξη ισχύος του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Μαΐου 2011.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Ιανουαρίου 2011 για την περάτωση της διαδικασίας αντιντάμπινγκ όσον αφορά εισαγωγές καθαρού τερεφθαλικού οξέος και των αλάτων του καταγωγής Ταϊλάνδης (2011/32/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9, Κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Έναρξη (1) Στις 22 Δεκεμβρίου 2009, η Ευρωπαϊκή Επιτροπή (η «Επιτροπή») ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) («ανακοίνωση για την έναρξη της διαδικασίας»), την έναρξη διαδικασίας αντιντάμπινγκ σχετικά με τις εισαγωγές στην Ένωση καθαρού τερεφθαλικού οξέος και των αλάτων του (PTA) καταγωγής Ταϊλάνδης («η ενδιαφερόμενη χώρα»). (2) Η έναρξη της διαδικασίας αντιντάμπινγκ πραγματοποιήθηκε κατόπιν καταγγελίας που υποβλήθηκε στις 13 Νοεμβρίου 2009 από τις εταιρείες BP Aromatics Limited NV και CEPSA Quimica SA («οι καταγγέλλοντες»), οι οποίες εκπροσωπούν σημαντικό ποσοστό, στην περίπτωση αυτή άνω του 50 %, της συνολικής παραγωγής PTA της Ένωσης. Η καταγγελία περιείχε εκ πρώτης όψεως αποδεικτικά στοιχεία για άσκηση πρακτικής ντάμπινγκ στο υπό εξέταση προϊόν καταγωγής Ταϊλάνδης και για υλική ζημία που προέκυψε από την πρακτική αυτή, τα οποία θεωρήθηκαν επαρκή ώστε να δικαιολογείται η έναρξη διαδικασίας. (3) Την ίδια ημέρα, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας κατά των επιδοτήσεων όσον αφορά τις εισαγωγές στην Ένωση PTA καταγωγής Ταϊλάνδης. Η εν λόγω έρευνα περατώθηκε με την απόφαση 2011/31/ΕΕ της Επιτροπής (4). 1.2. Μέρη που αφορά η διαδικασία (4) Η Επιτροπή ενημέρωσε επίσημα τους καταγγέλλοντες παραγωγούς, άλλους γνωστούς παραγωγούς της Ένωσης, τους γνωστούς παραγωγούς-εξαγωγείς της Ταϊλάνδης, τους αντιπροσώπους της ενδιαφερόμενης χώρας εξαγωγής και τους γνωστούς εισαγωγείς και χρήστες σχετικά με την έναρξη της διαδικασίας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας. Η δυνατότητα ακρόασης παραχωρήθηκε σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. (5) Η Επιτροπή έστειλε ερωτηματολόγια στους καταγγέλλοντες, σε άλλους γνωστούς παραγωγούς στην Ένωση, στους γνωστούς παραγωγούς-εξαγωγείς στην Ταϊλάνδη και στους γνωστούς εισαγωγείς και χρήστες του υπό εξέταση προϊόντος και σε άλλα μέρη που ζήτησαν το ερωτηματολόγιο εντός των προθεσμιών που ορίζονται στην ανακοίνωση έναρξης διαδικασίας. (6) Απαντήσεις στα ερωτηματολόγια απέστειλαν οι τρεις γνωστοί ταϊλανδοί παραγωγοί-εξαγωγείς, τρεις παραγωγοί της Ένωσης, ένας εισαγωγέας της Ένωσης και πέντε χρήστες της Ένωσης. (7) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό του ντάμπινγκ, της ζημίας που προέκυψε και του ενωσιακού συμφέροντος. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: α) Παραγωγοί της Ένωσης - BP Aromatics Limited NV, Geel, Βέλγιο - CEPSA Química, SA, Madrid, Ισπανία - Lotte Chemical UK Ltd (πρώην Artenius), Wilton, Redcar, Ηνωμένο Βασίλειο β) Εισαγωγείς της Ένωσης - Mitsui & Co. Benelux NV, Brussels, Βέλγιο γ) Χρήστες της Ένωσης - DSM Powder Coating Resins BV, Zwolle, Κάτω Χώρες - M&G Polimeri Italia SpA, Patrica (Frosinone), Ιταλία - NOVAPET SA, Barbastro (Huesca), Ισπανία - UAB Neo Group, Λιθουανία δ) Παραγωγοί-εξαγωγείς της Ταϊλάνδης - TPT Petrochemicals Public Company Ltd., Bangkok, Ταϊλάνδη (εφεξής «TPT») - TPT Petrochemicals Public Company Ltd., Bangkok, Ταϊλάνδη (εφεξής «Indorama») - Siam Mitsui PTA Company Ltd., Bangkok, Ταϊλάνδη (εφεξής «SMPC») ε) Συνδεδεμένος εξαγωγέας - Mitsui Chemicals Inc, Tokyo, Ιαπωνία (εφεξής «MCI») - αντιπρόσωπος εξαγωγικών πωλήσεων και μέτοχος της SMPC (8) Δεδομένου ότι αμφότερες οι εταιρείες TPT και Indorama ανήκουν στην ίδια μητρική εταιρεία, θα αναφέρονται στο παρόν έγγραφο ως ο «όμιλος Indorama». 1.3. Περίοδος έρευνας και εξεταζόμενη περίοδος (9) Η έρευνα για την πρακτική ντάμπινγκ και τη ζημία κάλυψε την περίοδο από την 1η Δεκεμβρίου 2008 έως τις 30 Νοεμβρίου 2009 («περίοδος έρευνας» ή «ΠΕ»). Η εξέταση των συναφών τάσεων για την εκτίμηση της ζημίας κάλυψε την περίοδο από την 1η Ιανουαρίου 2006 έως το τέλος της περιόδου έρευνας («η εξεταζόμενη περίοδος»). 2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 2.1. Υπό εξέταση προϊόν (10) Το υπό εξέταση προϊόν είναι το τερεφθαλικό οξύ και τα άλατά του καθαρότητας κατά βάρος του 99,5 % ή περισσότερο, που υπάγεται προς το παρόν στον κωδικό ΣΟ ex 2917 36 00 («το υπό εξέταση προϊόν»). (11) Το PTA αποκτάται με τον καθαρισμό ακατέργαστου τερεφθαλικού οξέος, το οποίο προκύπτει από την αντίδραση του παραξυλόλιου (PX) με διαλύτη και διάλυμα καταλύτη. 2.2. Ομοειδές προϊόν (12) Το υπό εξέταση προϊόν και το PTA που παράγεται και πωλείται στην εγχώρια αγορά της Ταϊλάνδης, καθώς και το PTA που παράγεται και πωλείται στην Ένωση από τον ενωσιακό κλάδο παραγωγής διαπιστώθηκε ότι έχουν τα ίδια βασικά φυσικά και χημικά χαρακτηριστικά και τις ίδιες χρήσεις. Συνεπώς θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού. 3. ΝΤΑΜΠΙΝΓΚ 3.1. Προκαταρκτικές παρατηρήσεις (13) Και οι τρεις ταϊλανδοί παραγωγοί-εξαγωγείς που κατονομάζονται στην καταγγελία απάντησαν στο ερωτηματολόγιο. Από την έρευνα προέκυψε ότι δεν υπάρχει άλλος ταϊλανδός παραγωγός-εξαγωγέας PTA και ότι οι απαντήσεις κάλυπταν το 100 % των εξαγωγών της Ταϊλάνδης προς την αγορά της ΕΕ. (14) Οι τρεις εταιρείες ζήτησαν να πραγματοποιούνται οι υπολογισμοί ντάμπινγκ με βάση τα μηνιαία στοιχεία με το επιχείρημα ότι το κόστος της κύριας πρώτης ύλης και συνεπώς οι τιμές για το υπό εξέταση προϊόν διαφοροποιήθηκαν σημαντικά κατά την ΠΕ. Για τους λόγους που παρουσιάζονται στην αιτιολογική σκέψη (25) παρακάτω, η χρήση της απαιτούμενης τεχνολογίας δεν θεωρείται εξασφαλισμένη. (15) Πρέπει να σημειωθεί ότι οι πωλήσεις στις εγχώριες αγορές και στις αγορές της Ένωσης βασίστηκαν είτε σε τρέχουσες τιμές (spot) είτε σε συμβάσεις που βασίζονται στο κόστος του PX (την κύρια πρώτη ύλη) είτε σε έναν τύπο με βάση τον δείκτη τιμών για το PTA στην Κίνα. Στην τρίτη περίπτωση, σε ορισμένες περιπτώσεις υπήρχε σημαντική χρονική καθυστέρηση μέχρι να είναι διαθέσιμος ο τελικός δείκτης. Για να εφαρμοστεί ο τύπος, έπρεπε να χρησιμοποιηθεί διακανονισμός τιμολόγησης κατά τον οποίο η τελική τιμή μπορούσε να καθοριστεί μερικούς μήνες μετά την έκδοση του αρχικού προσωρινού τιμολογίου. Τα χρεωστικά/πιστωτικά σημειώματα εκδόθηκαν για να διορθωθεί η τελική τιμή που συμφωνήθηκε στη σύμβαση. (16) Η γενική μεθοδολογία η οποία αναφέρεται παρακάτω εφαρμόστηκε στον μοναδικό συνεργαζόμενο παραγωγό-εξαγωγέα στη Ταϊλάνδη. 3.2. Κανονική αξία (17) Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι εγχώριες πωλήσεις των ταϊλανδών παραγωγών ήταν επαρκώς αντιπροσωπευτικές, δηλαδή κατά πόσον ο συνολικός όγκος των εν λόγω πωλήσεων αντιστοιχούσε στο 5 %, τουλάχιστον, του συνολικού όγκου των εξαγωγικών πωλήσεών τους του υπό εξέταση προϊόντος στην Ένωση. Οι εγχώριες πωλήσεις των ταϊλανδών παραγωγών θεωρήθηκαν αρκετά αντιπροσωπευτικές κατά την περίοδο έρευνας. (18) Η Επιτροπή στη συνέχεια εξέτασε κατά πόσον πρέπει να θεωρηθεί ότι οι εγχώριες πωλήσεις του ομοειδούς προϊόντος πραγματοποιήθηκαν στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Για το σκοπό αυτό καθορίστηκε για το ομοειδές προϊόν που πωλείται στην εγχώρια αγορά το ποσοστό επικερδών εγχώριων πωλήσεων σε ανεξάρτητους πελάτες κατά τη διάρκεια της ΠΕ. (19) Καθώς ο όγκος των επικερδών πωλήσεων του ομοειδούς προϊόντος αντιπροσώπευε πάνω από 80 % του συνολικού όγκου εγχώριων πωλήσεων του ομοειδούς προϊόντος και για τους τρεις παραγωγούς, η κανονική αξία υπολογίστηκε με βάση την πραγματική εγχώρια τιμή, υπολογιζόμενη ως σταθμισμένη μέση τιμή των εγχώριων πωλήσεων. 3.3. Τιμή εξαγωγής (20) Η παρούσα έρευνα έδειξε ότι ένας από τους συνεργαζόμενους παραγωγούς-εξαγωγείς (SMPC) πραγματοποίησε πωλήσεις στην αγορά της ΕΕ μέσω του μεγαλύτερου μετόχου του (την MCI, μια εταιρεία με έδρα την Ιαπωνία), η οποία κατόπιν εκτέλεσε μεταπωλήσεις σε διάφορους ιάπωνες εμπόρους, οι οποίοι τελικά εκτέλεσαν πωλήσεις σε άλλους στην αγορά της ΕΕ. Ερευνήθηκε αν η εταιρεία MCI και ο μεγαλύτερος ιάπωνας έμπορος ήταν συνδεδεμένες επιχειρήσεις και αν η σχέση αυτή είχε αντίκτυπο στις τιμές. (21) Διαπιστώθηκε ότι η πιο σημαντική σχέση αφορούσε αμοιβαία κατοχή μετοχών σε πολύ χαμηλό ποσοστό που κατείχαν ιαπωνικές τράπεζες εξ ονόματος πολυάριθμων μετόχων. Συνεπώς, διαπιστώθηκε ότι η σχέση δεν είχε τέτοιο χαρακτήρα ώστε να έχει αντίκτυπο στα επίπεδα τιμών. Πράγματι, λόγω i) του συστήματος τιμολόγησης των συμβατικών ρυθμίσεων που περιγράφονται παραπάνω οι οποίες είναι χαρακτηριστικές για την εν λόγω βιομηχανία και ii) του χαρακτήρα της σχέσης μεταξύ των εταιρειών που περιγράφονται παραπάνω, οι τιμές δεν είναι προνομιακές. Συνεπώς, αποφασίστηκε ότι η τιμή εξαγωγής του υπό εξέταση προϊόντος θα μπορούσε να καθοριστεί με βάση τις πωλήσεις της MCI στους ιάπωνες εμπόρους. (22) Με επιστολή η MCI ενημερώθηκε σχετικά με τις συνέπειες σε περίπτωση άρνησης της συνεργασίας, επειδή κατά την επίσκεψη ελέγχου στο Τόκιο δεν επιτράπηκε στους αρμόδιους για την υπόθεση η πλήρης πρόσβαση σε λογιστικές πληροφορίες σχετικά με ορισμένες αντισταθμίσεις. (23) Επομένως, αποφασίστηκε να υπολογιστούν οι αντισταθμίσεις με βάση τα διαθέσιμα στοιχεία σύμφωνα με το άρθρο 18 του βασικού κανονισμού. Επομένως, χρησιμοποιήθηκε η ακόλουθη μεθοδολογία. Για το μεταφορικό κόστος η αντιστάθμιση προσαρμόστηκε προς τα επάνω με βάση τις πληροφορίες που συγκεντρώθηκαν επιτόπου. Για τις υπόλοιπες αντισταθμίσεις τα ποσά που δηλώθηκαν καθώς και οι καθαρές τιμές πωλήσεων ελέγχθηκαν επίσης σε συνάρτηση με άλλες ανεξάρτητες πηγές, στην περίπτωση αυτή με τις πληροφορίες που συγκεντρώθηκαν για τους άλλους δύο ταϊλανδούς παραγωγούς-εξαγωγείς και διαπιστώθηκε ότι ήταν ανάλογες για τον ίδιο τύπο πωλήσεων. Μια εναλλακτική μέθοδος να χρησιμοποιηθούν οι τιμές της Eurostat ως υποκατάστατο που εξετάστηκε δεν χρησιμοποιήθηκε τελικά, επειδή η αξία για το προϊόν αυτό στην Eurostat ήταν η τιμή CIF κατά την ημερομηνία της εισαγωγής και όχι η προσαρμοσμένη τελική τιμή που καθορίζεται σύμφωνα με τη σύμβαση πωλήσεων και τα συστήματα τιμολόγησης που περιγράφονται παραπάνω. Η προσέγγιση αυτή ήταν κατ’ εξαίρεση κατάλληλη λόγω της δομής της αγοράς όπως εξηγείται στην αιτιολογική σκέψη (15) παραπάνω. Αξίζει να σημειωθεί ότι η συντριπτική πλειονότητα των αντισταθμίσεων είχαν ήδη επαληθευτεί στην Ταϊλάνδη. 3.4. Σύγκριση (24) Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών εκ του εργοστασίου. (25) Προκειμένου να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Σε αυτή τη βάση, πραγματοποιήθηκαν προσαρμογές στις διαφορές στο κόστος μεταφοράς, ασφάλισης, συσκευασίας, πίστωσης, χειρισμού και το κόστος προμήθειας, κατά περίπτωση όπου κρίθηκε αιτιολογημένο. (26) Η σύγκριση μεταξύ της τιμής εξαγωγής και της κανονικής αξίας πραγματοποιήθηκε σε ετήσια βάση. Το αίτημα των παραγωγών-εξαγωγέων να πραγματοποιηθούν συγκρίσεις σε μηνιαία βάση εξετάστηκε αλλά δεν δόθηκε συνέχεια επειδή ήταν εμφανές ότι δεν θα άλλαζε το γενικό συμπέρασμα όσον αφορά την πρακτική ντάμπινγκ, π.χ. το ελάχιστο ντάμπινγκ για ολόκληρη τη χώρα. 3.5. Περιθώριο ντάμπινγκ (27) Σύμφωνα με το άρθρο 2 παράγραφοι 11 και 12 του βασικού κανονισμού, το περιθώριο ντάμπινγκ για τους συνεργαζόμενους παραγωγούς-εξαγωγείς στην Ταϊλάνδη καθορίστηκε με βάση τη σύγκριση μεταξύ της μέσης σταθμισμένης κανονικής αξίας και της μέσης σταθμισμένης τιμής εξαγωγής, όπως καθορίζονται παραπάνω. (28) Βάσει της ανωτέρω μεθοδολογίας, τα περιθώρια ντάμπινγκ, εκφρασμένα ως ποσοστό της τιμής CIF ελεύθερο στα σύνορα της Ένωσης, πριν από την καταβολή δασμού, καθορίστηκαν ως εξής: Περιθώριο ντάμπινγκ Όμιλος Indorama 3,7 % SMPC Απουσία ντάμπινγκ (29) Οι τρεις παραγωγοί-εξαγωγείς (οι δύο του ομίλου Indorama και η SMPC) αντιπροσωπεύουν το σύνολο των εξαγωγών καταγωγής Ταϊλάνδης με βάση τα στοιχεία της Eurostat. Για να εκτιμηθεί κατά πόσον το περιθώριο ντάμπινγκ, σε εθνική κλίμακα, ήταν κάτω του ελαχίστου, καθορίστηκε σταθμισμένο μέσο περιθώριο ντάμπινγκ εθνικού επιπέδου. Διαπιστώθηκε ότι αυτό το περιθώριο ήταν κάτω από το ελάχιστο, δηλαδή 1,8 %. (30) Λόγω του ελάχιστου περιθωρίου ντάμπινγκ για ολόκληρη τη χώρα, θα πρέπει να επιβληθούν προσωρινά μέτρα στις εισαγωγές PTA καταγωγής Ταϊλάνδης. 4. ΖΗΜΙΑ, ΑΙΤΙΩΔΗΣ ΣΥΝΑΦΕΙΑ ΚΑΙ ΣΥΜΦΕΡΟΝ ΤΗΣ ΕΝΩΣΗΣ (31) Λόγω των προαναφερόμενων πορισμάτων όσον αφορά την πρακτική ντάμπινγκ δεν θεωρείται αναγκαίο να εκπονηθεί ανάλυση σχετικά με τη ζημία, την αιτιώδη συνάφεια και το συμφέρον της Ένωσης. 5. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (32) Η διαδικασία πρέπει, συνεπώς, να περατωθεί αφού το καθορισμένο περιθώριο ντάμπινγκ για την Ταϊλάνδη είναι λιγότερο από 2 %. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. (33) Όσον αφορά τα θέματα ντάμπινγκ, ένας από τους καταγγέλλοντες υπέβαλε σχόλια σύμφωνα με τα οποία η Επιτροπή θα έπρεπε να είχε επιβάλει στην SMPC το περιθώριο ντάμπινγκ που είχε καθοριστεί για τους άλλους δυο παραγωγούς-εξαγωγείς (3,7 %) βάσει των διαθέσιμων στοιχείων. Σε μια τέτοια περίπτωση, προβλήθηκε ως επιχείρημα ότι θα έπρεπε να υπήρχε ένα ελάχιστο περιθώριο ντάμπινγκ. Το επιχείρημα αυτό απορρίφθηκε. Η Επιτροπή εφήρμοσε πράγματι τα διαθέσιμα στοιχεία σε σχέση με την ιαπωνική συνδεδεμένη επιχείρηση χρησιμοποιώντας τα διαθέσιμα στοιχεία της εταιρείας, προσαρμόζοντάς τα προς τα επάνω και συγκρίνοντάς τα με άλλες αξιόπιστες πηγές. Κάτω από τις περιστάσεις αυτές, η επιβολή του περιθωρίου ντάμπινγκ των άλλων εξαγωγέων δεν θα ήταν σύμφωνη με τις διατάξεις του άρθρου 18. (34) Ο ίδιος καταγγέλλων προέβαλε επίσης το επιχείρημα ότι άλλες κυβερνήσεις έχουν διαφορετική άποψη για τις έρευνες σχετικά με το PTA για παρόμοια ΠΕ. Αυτό το επιχείρημα έπρεπε να απορριφθεί. Σε συνάρτηση με αυτό σημειώνεται ότι η απόδειξη που υποβλήθηκε από το ενδιαφερόμενο μέρος αναφέρεται στον δασμό αντιντάμπινγκ που επιβλήθηκε από τη Λαϊκή Δημοκρατία της Κίνας στις εισαγωγές PTA από την Κορέα και την Ταϊλάνδη. Η πληροφορία που υποβλήθηκε δεν μπορεί να επιβεβαιώσει τον ισχυρισμό του ενδιαφερόμενου μέρους εφόσον δεν υπάρχει απόδειξη σχετικά με τον τρόπο καθορισμού της κανονικής αξίας και τιμής εξαγωγής στην εν λόγω έρευνα αντιντάμπινγκ της Κίνας. Εξάλλου, στην έρευνα των κινεζικών αρχών, η ΠΕ διαρκεί από την 1η Οκτωβρίου 2007 έως την 30ή Σεπτεμβρίου 2008, ενώ η ΠΕ που χρησιμοποιήθηκε στην τρέχουσα έρευνα της ΕΕ διαρκεί από την 1η Δεκεμβρίου 2008 έως την 30ή Νοεμβρίου 2009. Συνεπώς οι περίοδοι που ελήφθησαν υπόψη στην ΕΕ διαφέρουν πολύ από τις περιόδους των κινεζικών ερευνών. (35) Όσον αφορά τις πτυχές ζημίας δεν υποβλήθηκαν παρατηρήσεις από κάποιο ενδιαφερόμενο μέρος. (36) Συνεπώς, κανένα σχόλιο από κάποιο ενδιαφερόμενο μέρος δεν κλόνισε το πόρισμα ότι δεν είναι αναγκαία η λήψη προστατευτικών μέτρων. (37) Λαμβάνοντας υπόψη τα προαναφερόμενα, η Επιτροπή καταλήγει στο συμπέρασμα ότι η διαδικασία αντιντάμινγκ σχετικά με τις εισαγωγές στην Ένωση καθαρού τερεφθαλικού οξέος και των αλάτων του καταγωγής Ταϊλάνδης πρέπει να περατωθεί χωρίς την επιβολή μέτρων αντιντάμπινγκ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο μόνο Περατώνεται η διαδικασία αντιντάμπινγκ σχετικά με τις εισαγωγές τερεφθαλικού οξέος και των αλάτων του, καθαρότητας κατά βάρος 99,5 % ή περισσότερο, που εμπίπτει προς το παρόν στον κωδικό ΣΟ ex 2917 36 00, καταγωγής Ταϊλάνδης. Βρυξέλλες, 19 Ιανουαρίου 2011.

Χημική βιομηχανία


ΚΑΝΟΝΙΣΜΌΣ (ΕΕ) αριθ. 449/2010 ΤΗΣ ΕΠΙΤΡΟΠΉΣ της 25ης Μαΐου 2010 για την τροποποίηση του κανονισμού (ΕΚ) αριθ. 747/2001 του Συμβουλίου όσον αφορά τις δασμολογικές ποσοστώσεις της Ένωσης για ορισμένα γεωργικά και μεταποιημένα γεωργικά προϊόντα καταγωγής Αιγύπτου και για την κατάργηση των κανονισμών (ΕΚ) αριθ. 2276/2003, (ΕΚ) αριθ. 955/2005, (ΕΚ) αριθ. 1002/2007 και (ΕΚ) αριθ. 1455/2007 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 747/2001 του Συμβουλίου, της 9ης Απριλίου 2001, περί διαχειρίσεως κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών με ορισμένες Μεσογειακές χώρες, και περί καταργήσεως των κανονισμών (ΕΚ) αριθ. 1981/94 και (ΕΚ) αριθ. 934/95 (1), και ιδίως το άρθρο 5 παράγραφος 1 στοιχείο β), Εκτιμώντας τα ακόλουθα: (1) Το 2008 συνήφθη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Αραβικής Δημοκρατίας της Αιγύπτου σχετικά με αμοιβαία μέτρα ελευθέρωσης των συναλλαγών για τα γεωργικά προϊόντα, μεταποιημένα γεωργικά προϊόντα, ψάρια και αλιευτικά προϊόντα, την αντικατάσταση των πρωτοκόλλων 1 και 2, και των παραρτημάτων τους και την τροποποίηση της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, εφεξής αποκαλούμενη «η συμφωνία», που εγκρίθηκε με την απόφαση 2010/240/ΕΕ του Συμβουλίου (2). (2) Η συμφωνία προβλέπει νέες δασμολογικές ποσοστώσεις για τα γεωργικά προϊόντα και τα μεταποιημένα γεωργικά προϊόντα καταγωγής Αιγύπτου. Προβλέπει επίσης αλλαγές των υφιστάμενων δασμολογικών ποσοστώσεων για τα προϊόντα που καθορίζονται στον κανονισμό (ΕΚ) αριθ. 747/2001, στον κανονισμό (ΕΚ) αριθ. 2276/2003 της Επιτροπής, της 22ας Δεκεμβρίου 2003, για το άνοιγμα δασμολογικών ποσοστώσεων και τον καθορισμό των δασμών που επιβάλλονται στο πλαίσιο των εν λόγω δασμολογικών ποσοστώσεων όσον αφορά την εισαγωγή στην Ευρωπαϊκή Κοινότητα ορισμένων μεταποιημένων γεωργικών προϊόντων καταγωγής Αιγύπτου (3), στον κανονισμό (ΕΚ) αριθ. 955/2005 της Επιτροπής, της 23ης Ιουνίου 2005, για το άνοιγμα εισαγωγικής ποσόστωσης στην Κοινότητα ρυζιού καταγωγής Αιγύπτου (4), στον κανονισμό (ΕΚ) αριθ. 1002/2007 της Επιτροπής, της 29ης Αυγούστου 2007, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2184/96 του Συμβουλίου σχετικά με τις εισαγωγές ρυζιού αιγυπτιακής καταγωγής και προελεύσεως στην Κοινότητα (5), και στον κανονισμό (ΕΚ) αριθ. 1455/2007 της Επιτροπής, της 10ης Δεκεμβρίου 2007, για το άνοιγμα ορισμένων ποσοστώσεων για την εισαγωγή στην Κοινότητα ρυζιού καταγωγής Αιγύπτου (6). (3) Είναι απαραίτητο να εφαρμοστούν οι νέες δασμολογικές ποσοστώσεις και τροποποιήσεις των υφιστάμενων δασμολογικών ποσοστώσεων που προβλέπει η συμφωνία. Για λόγους σαφήνειας, είναι σκόπιμο να συγκεντρωθούν σε μία ενιαία νομοθετική πράξη όλες οι δασμολογικές ποσοστώσεις για τα γεωργικά προϊόντα και τα μεταποιημένα γεωργικά προϊόντα καταγωγής Αιγύπτου. (4) Επομένως, ο κανονισμός (ΕΚ) αριθ. 747/2001 πρέπει να τροποποιηθεί ανάλογα και οι κανονισμοί (ΕΚ) αριθ. 2276/2003, (ΕΚ) αριθ. 955/2005, (ΕΚ) αριθ. 1002/2007 και (ΕΚ) αριθ. 1455/2007 πρέπει, κατά συνέπεια, να καταργηθούν. (5) Οι άδειες εισαγωγής που εκδόθηκαν δυνάμει του κανονισμού (ΕΚ) αριθ. 955/2005 και του κανονισμού (ΕΚ) αριθ. 1002/2007 ισχύουν από την ημερομηνία έκδοσής τους έως το τέλος του επόμενου μήνα. Στις περιπτώσεις που η περίοδος ισχύος των αδειών εισαγωγής που εκδόθηκαν δυνάμει των εν λόγω κανονισμών πριν από τη θέση σε ισχύ του παρόντος κανονισμού λήξει μετά την ημερομηνία κατάργησης των εν λόγω κανονισμών, οι εισαγωγείς μπορεί να μην είναι σε θέση να εκπληρώσουν τις υποχρεώσεις τους σε σχέση με τις άδειες εισαγωγής. Επομένως, στις περιπτώσεις αυτές, πρέπει να επιτραπεί στα κράτη μέλη να παρεκκλίνουν από τον κανονισμό (ΕΚ) αριθ. 376/2008 της Επιτροπής, της23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (7), και να αποδεσμεύσουν την εγγύηση που έχουν καταθέσει οι εισαγωγείς. Για λόγους σαφήνειας, θα πρέπει επίσης να προβλεφθεί ότι οι άδειες εισαγωγής που εκδίδονται μετά τη θέση σε ισχύ του παρόντος κανονισμού δυνάμει του κανονισμού (ΕΚ) αριθ. 955/2005 και του κανονισμού (ΕΚ) αριθ. 1002/2007 θα ισχύουν μόνο μέχρι την ημερομηνία κατάργησης των εν λόγω κανονισμών. (6) Για τον υπολογισμό των δασμολογικών ποσοστώσεων για το πρώτο έτος εφαρμογής, είναι σκόπιμο να προβλεφθεί, δυνάμει της συμφωνίας, ότι ο όγκος των δασμολογικών ποσοστώσεων, για τις οποίες η περίοδος ποσόστωσης αρχίζει πριν από την ημερομηνία ενάρξεως ισχύος της συμφωνίας, θα πρέπει να μειωθεί αναλογικά προς το χρονικό διάστημα που μεσολάβησε πριν από την εν λόγω ημερομηνία. (7) Δεδομένου ότι η συμφωνία τίθεται σε ισχύ την 1η Ιουνίου 2010, ο παρών κανονισμός θα πρέπει να εφαρμοστεί από την ημερομηνία αυτή. Ωστόσο, για λόγους ασφάλειας δικαίου, οι διατάξεις σχετικά με την εγκυρότητα των αδειών που εκδίδονται πριν από την εν λόγω ημερομηνία πρέπει να εφαρμόζονται αμέσως. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα IV του κανονισμού (ΕΚ) αριθ. 747/2001 αντικαθίσταται από το κείμενο του παραρτήματος του παρόντος κανονισμού. Άρθρο 2 Οι κανονισμοί (ΕΚ) αριθ. 2276/2003, (ΕΚ) αριθ. 955/2005, (ΕΚ) αριθ. 1002/2007 και (ΕΚ) αριθ. 1455/2007 καταργούνται. Άρθρο 3 1. Η ισχύς των αδειών εισαγωγής που εκδίδονται με ημερομηνία λήξης μετά τις 31 Μαΐου 2010 δυνάμει του κανονισμού (ΕΚ) αριθ. 955/2005 και του κανονισμού (ΕΚ) αριθ. 1002/2007 πριν από τη θέση σε ισχύ του παρόντος κανονισμού λήγει την 31η Μαΐου 2010. Κατά παρέκκλιση του άρθρου 7 παράγραφος 1 του κανονισμού (ΕΚ) αριθ. 376/2008, έως τις 30 Ιουνίου 2010, ο κάτοχος των αδειών εισαγωγής που αναφέρεται στο πρώτο εδάφιο μπορεί να επιστρέψει τις μη χρησιμοποιηθείσες άδειες εισαγωγής στις αρμόδιες αρχές των ενδιαφερόμενων κρατών μελών τα οποία αποδεσμεύουν την εγγύηση των μη χρησιμοποιηθεισών ποσοτήτων. 2. Κατά παρέκκλιση του άρθρου 4 παράγραφος 3 του κανονισμού (ΕΚ) αριθ. 955/2005 και του άρθρου 3 παράγραφος 4 του κανονισμού (ΕΚ) αριθ. 1002/2007, η περίοδος ισχύος των αδειών εισαγωγής που εκδόθηκαν δυνάμει των εν λόγω κανονισμών μετά τη θέση σε ισχύ του παρόντος κανονισμού δεν παρατείνεται μετά τις 31 Μαΐου 2010. Άρθρο 4 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουνίου 2010 με εξαίρεση το άρθρο 3 που εφαρμόζεται από την ημερομηνία έναρξης ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαΐου 2010.

Εμπορικές πράξεις

Εμπορική νομοθεσία


Απόφαση του Συμβουλίου της 27ης Οκτωβρίου 2011 για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Αυστραλίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση (2011/768/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 29 Ιανουαρίου 2007, το Συμβούλιο εξουσιοδότησε την Επιτροπή να αρχίσει διαπραγματεύσεις με ορισμένα άλλα μέλη του Παγκοσμίου Οργανισμού Εμπορίου κατ’ εφαρμογή του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ) του 1994, στο πλαίσιο της προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση. (2) Οι διαπραγματεύσεις διεξήχθησαν από την Επιτροπή στα πλαίσια των οδηγιών διαπραγμάτευσης που εξέδωσε το Συμβούλιο. (3) Μετά την ολοκλήρωση των εν λόγω διαπραγματεύσεων, μονογραφήθηκε, στις 15 Ιουνίου 2010, μια συμφωνία υπό μορφή ανταλλαγής των επιστολών μεταξύ της Ευρωπαϊκής Ένωσης και της Αυστραλίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση. (4) Η συμφωνία υπεγράφη εξ ονόματος της Ένωσης στις 24 Μαΐου 2011, με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2011/247/ΕΕ του Συμβουλίου [1]. (5) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Αυστραλίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση. Το κείμενο της συμφωνίας προσαρτάται στην παρούσα απόφαση. Άρθρο 2 Ο πρόεδρος του Συμβουλίου καλείται να ορίσει το ή τα πρόσωπα που είναι αρμόδια να προβούν, εξ ονόματος της Ένωσης, στην κοινοποίηση που προβλέπεται στη συμφωνία [2]. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 27 Οκτωβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 304/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 9ης Μαρτίου 2011 για την τροποποίηση του κανονισμού (ΕΚ) αριθ. 708/2007 του Συμβουλίου για τη χρήση στην υδατοκαλλιέργεια ξένων και απόντων σε τοπικό επίπεδο ειδών ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Μετά τη διαβίβαση του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Ο κανονισμός (ΕΚ) αριθ. 708/2007 του Συμβουλίου (3) θεσπίζει το πλαίσιο που διέπει τις πρακτικές στον τομέα της υδατοκαλλιέργειας σε σχέση με ξένα και απόντα σε τοπικό επίπεδο είδη για την εκτίμηση και μείωση στο ελάχιστο των δυνητικών επιπτώσεων των ειδών αυτών και των συναφών μη στοχευόμενων ειδών στα υδατικά ενδιαιτήματα. Ορίζει ότι οι εισαγωγές και οι μετατοπίσεις για χρήση σε κλειστές εγκαταστάσεις υδατοκαλλιέργειας μπορούν στο μέλλον να εξαιρεθούν από τις απαιτήσεις αδειοδότησης του κεφαλαίου ΙΙΙ του εν λόγω κανονισμού, με βάση τις νέες επιστημονικές πληροφορίες και γνώσεις. (2) Η συντονισμένη δράση που χρηματοδοτήθηκε από την Κοινότητα με τίτλο «Περιβαλλοντικές επιπτώσεις ξενικών ειδών στην υδατοκαλλιέργεια» (Impasse) διατύπωσε νέο λειτουργικό ορισμό των «κλειστών εγκαταστάσεων υδατοκαλλιέργειας». Για τις εγκαταστάσεις κατά τον εν λόγω ορισμό, ο βαθμός κινδύνου που συνδέεται με ξενικά και απόντα σε τοπικό επίπεδο είδη μπορεί να μειωθεί σε αποδεκτό επίπεδο, εάν ελαχιστοποιηθεί ο κίνδυνος διαφυγής των εκτρεφόμενων οργανισμών και των μη στοχευόμενων οργανισμών κατά τη διάρκεια της μεταφοράς και εφόσον τηρούνται σαφώς καθορισμένα πρωτόκολλα στην εγκατάσταση υποδοχής. Οι εισαγωγές και οι μετατοπίσεις για χρήση σε κλειστές εγκαταστάσεις υδατοκαλλιέργειας θα πρέπει να εξαιρούνται από την υποχρέωση αδειοδότησης μόνο εφόσον πληρούνται οι εν λόγω όροι. (3) Συνεπώς, είναι αναγκαίο να τροποποιηθεί ο ορισμός «της κλειστής εγκατάστασης υδατοκαλλιέργειας» στον κανονισμό (ΕΚ) αριθ. 708/2007, προσθέτοντας ειδικά χαρακτηριστικά που αποσκοπούν να διασφαλίσουν τη βιοασφάλεια των εν λόγω εγκαταστάσεων. (4) Τα κράτη μέλη θα πρέπει να συντάξουν κατάλογο κλειστών εγκαταστάσεων υδατοκαλλιέργειας που βρίσκονται στο έδαφός τους. Για λόγους διαφάνειας, ο εν λόγω κατάλογος θα πρέπει να δημοσιεύεται και να ενημερώνεται τακτικά στον ιστότοπο που έχει δημιουργηθεί σύμφωνα με τον κανονισμό (ΕΚ) αριθ. 535/2008 της Επιτροπής, της 13ης Ιουνίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 708/2007 του Συμβουλίου για τη χρήση στην υδατοκαλλιέργεια ξένων και απόντων σε τοπικό επίπεδο ειδών (4). (5) Κατόπιν των εν λόγω τροποποιήσεων, απαιτούνται ορισμένες άλλες προσαρμογές του κανονισμού (ΕΚ) αριθ. 708/2007, ιδίως να διαγραφούν οι αναφορές στις κλειστές εγκαταστάσεις υδατοκαλλιέργειας στον ορισμό για τη «συνήθη μετακίνηση» και από το παράρτημα I. (6) Θα πρέπει να ανατεθεί στην Επιτροπή η εξουσία να εκδίδει κατ’ εξουσιοδότηση πράξεις δυνάμει του άρθρου 290 της συνθήκης για τη λειτουργία της Ευρωπαϊκής Ένωσης (ΣΛΕΕ), με σκοπό να προσαρμόσει τα παραρτήματα I, II και III στην τεχνική και επιστημονική πρόοδο, να τροποποιήσει το παράρτημα IV προκειμένου να προσθέσει είδη στο εν λόγω παράρτημα και να εγκρίνει λεπτομέρειες ως προς τις αναγκαίες προϋποθέσεις για την προσθήκη ειδών στο παράρτημα IV. Έχει ιδιαίτερη σημασία η Επιτροπή να προβαίνει σε κατάλληλες διαβουλεύσεις κατά τη διάρκεια του προπαρασκευαστικού έργου της, περιλαμβανομένων των διαβουλεύσεων σε επίπεδο εμπειρογνωμόνων. (7) Τα αναγκαία μέτρα για την εφαρμογή του παρόντος κανονισμού θα πρέπει να θεσπιστούν από την Επιτροπή διά εκτελεστικών πράξεων σύμφωνα με το άρθρο 291 ΣΛΕΕ. (8) Ο όρος «Κοινότητα» που χρησιμοποιείται στο διατακτικό του κανονισμού (ΕΚ) αριθ. 708/2007 θα πρέπει να τροποποιηθεί, μετά την έναρξη ισχύος της συνθήκης της Λισαβόνας την 1η Δεκεμβρίου 2009. (9) Συνεπώς, ο κανονισμός (ΕΚ) αριθ. 708/2007 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 708/2007 τροποποιείται ως εξής: 1) Στο άρθρο 2 παράγραφος 1, στον τίτλο του άρθρου 13, στο άρθρο 15 παράγραφος 2 και στον τίτλο του άρθρου 19, το ουσιαστικό «Κοινότητα» ή το αντίστοιχο επίθετο αντικαθίσταται από το ουσιαστικό «Ένωση» ή το αντίστοιχο επίθετο και επιφέρονται οιεσδήποτε γραμματικές προσαρμογές απαιτούνται συνεπεία αυτής της αντικατάστασης. 2) Το άρθρο 2 τροποποιείται ως εξής: α) Στην παράγραφο 5, η πρώτη περίοδος αντικαθίσταται από το ακόλουθο κείμενο: «5. Ο παρών κανονισμός, πλην του άρθρου 3, του άρθρου 4 παράγραφος 1 και του άρθρου 4 παράγραφος 2 στοιχείο α), δεν εφαρμόζεται στα είδη του παραρτήματος IV.». β) Η παράγραφος 7 αντικαθίσταται από το ακόλουθο κείμενο: «7. Τα κεφάλαια III έως VI δεν εφαρμόζονται στις μετακινήσεις ξένων ή τοπικά απόντων ειδών τα οποία πρέπει να διατηρούνται σε κλειστές εγκαταστάσεις υδατοκαλλιέργειας, υπό τον όρο ότι η μεταφορά πραγματοποιείται υπό όρους που παρεμποδίζουν τη διαφυγή των εν λόγω ειδών και των μη στοχευόμενων ειδών. Τα κράτη μέλη συντάσσουν κατάλογο των κλειστών εγκαταστάσεων υδατοκαλλιέργειας στο έδαφός τους οι οποίες είναι σύμφωνες με τον ορισμό στο άρθρο 3 παράγραφος 3 και ενημερώνουν τακτικά τον κατάλογο αυτόν. Έως τις 25 Οκτωβρίου 2011 ο κατάλογος δημοσιεύεται στον ιστότοπο που έχει δημιουργηθεί σύμφωνα με το άρθρο 4 παράγραφος 2 του κανονισμού (ΕΚ) αριθ. 535/2008 της Επιτροπής (5) για τη θέσπιση λεπτομερών κανόνων εφαρμογής του παρόντος κανονισμού. 3) Το άρθρο 3 τροποποιείται ως εξής: α) Το σημείο 3 αντικαθίσταται από το ακόλουθο κείμενο: «3. “Κλειστή εγκατάσταση υδατοκαλλιέργειας”: χερσαία εγκατάσταση: α)στην οποία: i) η υδατοκαλλιέργεια διεξάγεται εντός υδάτινου μέσου με ανακυκλώσιμο νερό· και ii) οι απορρίψεις δεν συνδέονται σε καμία περίπτωση με τα ανοικτά ύδατα πριν κοσκινιστούν και φιλτραριστούν ή υποστούν διήθηση και επεξεργασία, έτσι ώστε να παρεμποδίζεται η απόρριψη στερεών αποβλήτων σε υδάτινο περιβάλλον και η διαφυγή από την εγκατάσταση των εκτρεφόμενων και μη στοχευόμενων ειδών τα οποία θα μπορούσαν να επιζήσουν και, στη συνέχεια, να αναπαραχθούν· β)και η οποία: i) παρεμποδίζει τις απώλειες εκτρεφόμενων ειδών ή μη στοχευόμενων ειδών και άλλου βιολογικού υλικού, συμπεριλαμβανομένων των παθογόνων οργανισμών, που οφείλονται σε παράγοντες όπως τα αρπακτικά (π.χ. πτηνά) και οι πλημμύρες (δηλαδή η εγκατάσταση πρέπει να βρίσκεται σε απόσταση ασφαλείας από τα ανοιχτά ύδατα μετά από ενδεδειγμένη εκτίμηση των αρμόδιων αρχών)· ii) παρεμποδίζει, με εύλογα μέσα, τις απώλειες εκτρεφόμενων ειδών ή μη στοχευόμενων ειδών και άλλου βιολογικού υλικού, συμπεριλαμβανομένων των παθογόνων οργανισμών, που οφείλονται σε κλοπή και βανδαλισμό· και iii) διασφαλίζει την κατάλληλη διάθεση των νεκρών οργανισμών·»· β) Το σημείο 16 αντικαθίσταται από το ακόλουθο κείμενο: «16. “συνήθης μετακίνηση”: μετακίνηση υδρόβιων οργανισμών από πηγή η οποία παρουσιάζει χαμηλό κίνδυνο μεταφοράς μη στοχευόμενων ειδών και η οποία, λόγω των χαρακτηριστικών των υδρόβιων οργανισμών και/ή της μεθόδου υδατοκαλλιέργειας που θα χρησιμοποιηθεί, δεν οδηγεί σε αρνητικές οικολογικές επιπτώσεις.». 4) Στο άρθρο 4 η υπάρχουσα παράγραφος αριθμείται «1» και προστίθεται η ακόλουθη παράγραφος: «2. Οι αρμόδιες αρχές των κρατών μελών παρακολουθούν και εποπτεύουν τις δραστηριότητες υδατοκαλλιέργειας για να διασφαλισθεί ότι: α) οι κλειστές εγκαταστάσεις υδατοκαλλιέργειας πληρούν τις απαιτήσεις του άρθρου 3 παράγραφος 3 και β) η μεταφορά από ή προς κλειστή εγκατάσταση υδατοκαλλιέργειας πραγματοποιείται υπό συνθήκες που εμποδίζουν τη διαφυγή ξένων και μη στοχευόμενων οργανισμών.». 5) Το άρθρο 14 αντικαθίσταται από το ακόλουθο κείμενο: «Άρθρο 14 Απελευθέρωση σε εγκαταστάσεις υδατοκαλλιέργειας σε περίπτωση συνήθων εισαγωγών Στην περίπτωση συνήθων εισαγωγών, η απελευθέρωση υδρόβιων οργανισμών σε εγκαταστάσεις υδατοκαλλιέργειας επιτρέπεται χωρίς απομόνωση ή πιλοτική απελευθέρωση, εκτός εάν, σε εξαιρετικές περιπτώσεις, η αρμόδια αρχή αποφασίσει άλλως με βάση συγκεκριμένες γνωμοδοτήσεις της συμβουλευτικής επιτροπής. Οι μετακινήσεις από κλειστή εγκατάσταση υδατοκαλλιέργειας σε ανοικτή εγκατάσταση υδατοκαλλιέργειας θεωρούνται συνήθεις ή μη συνήθεις μετακινήσεις κατά τα άρθρα 6 και 7.». 6) Το άρθρο 24 αντικαθίσταται από το ακόλουθο κείμενο: «Άρθρο 24 Τροπολογίες των παραρτημάτων και λεπτομερείς κανόνες 1. Η Επιτροπή μπορεί, διά πράξεων κατ’ εξουσιοδότηση κατά το άρθρο 24α και τις προϋποθέσεις των άρθρων 24β και 24γ: α) να τροποποιήσει τα παραρτήματα I, ΙΙ και ΙΙΙ του παρόντος κανονισμού, για να τα προσαρμόσει στην τεχνική και επιστημονική πρόοδο· β) να θεσπίσει κανόνες σχετικά με τις αναγκαίες προϋποθέσεις για την προσθήκη ειδών στο παράρτημα IV, όπως προβλέπεται στην παράγραφο 3 και γ) να προσθέσει είδη στο παράρτημα IV, όταν πληρούνται οι προϋποθέσεις που προβλέπονται στην παράγραφο 3 και οι περαιτέρω σχετικές λεπτομέρειες. 2. Όταν εκδίδει τις κατ’ εξουσιοδότηση πράξεις στις οποίες αναφέρεται η παράγραφος 1, η Επιτροπή ενεργεί σύμφωνα με τον παρόντα κανονισμό. 3. Προκειμένου να προστεθούν το είδος του στο παράρτημα IV, ο υδρόβιος οργανισμός πρέπει να έχει χρησιμοποιηθεί στην υδατοκαλλιέργεια σε ορισμένα μέρη της Ένωσης επί μακρόν (σε σχέση με τον κύκλο ζωής του) χωρίς δυσμενείς επιπτώσεις και η εισαγωγή και η μετατόπισή του πρέπει να είναι δυνατή χωρίς ταυτόχρονη τυχαία μετακίνηση δυνητικά επιβλαβών μη στοχευόμενων ειδών. 4. Τα κράτη μέλη μπορούν να ζητούν από την Επιτροπή την προσθήκη ειδών στο παράρτημα IV. Τα κράτη μέλη μπορούν να παρέχουν επιστημονικά στοιχεία που να αποδεικνύουν την τήρηση των κριτηρίων για την προσθήκη ειδών στο παράρτημα IV. Η Επιτροπή αποφασίζει σχετικά με την καταλληλότητα αίτησης εντός πέντε μηνών από την παραλαβή της, χωρίς να συνυπολογίζεται το διάστημα κατά το οποίο το κράτος μέλος παρέχει συμπληρωματικές πληροφορίες τις οποίες ζητά η Επιτροπή. 5. Τα ενδιαφερόμενα κράτη μέλη μπορούν να προτείνουν για τις εξόχως απόκεντρες περιφέρειές τους, κατά το άρθρο 349 της συνθήκης για τη λειτουργία της Ευρωπαϊκής Ένωσης, την προσθήκη ειδών που θα περιληφθούν σε χωριστό τμήμα του παραρτήματος IV. 6. Η Επιτροπή μπορεί να θεσπίσει λεπτομερείς κανόνες εφαρμογής των παραγράφων 4 και 5 και ιδίως τη μορφή, το περιεχόμενο και τα χαρακτηριστικά των αιτήσεων των κρατών μελών για την προσθήκη ειδών, καθώς και τις πληροφορίες που πρέπει να παρέχονται για την υποστήριξη των αιτήσεων αυτών, σύμφωνα με τη διαδικασία που αναφέρεται στο άρθρο 30 παράγραφος 2 του κανονισμού (ΕΚ) αριθ. 2371/2002.». 7) Παρεμβάλλονται τα ακόλουθα άρθρα: «Άρθρο 24α Εκτέλεση της εξουσιοδότησης 1. Ανατίθεται στην Επιτροπή η εξουσία να εκδίδει τις κατ’ εξουσιοδότηση πράξεις στις οποίες αναφέρεται το άρθρο 24 επί πέντε έτη από τις 24 Απριλίου 2011. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο έξι μήνες πριν από τη λήξη της πενταετούς προθεσμίας. Η εξουσιοδότηση ανανεώνεται αυτομάτως για χρονικά διαστήματα ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο την ανακαλέσουν σύμφωνα με το άρθρο 24β. 2. Η Επιτροπή, μόλις εκδώσει κατ’ εξουσιοδότηση πράξη, την κοινοποιεί συγχρόνως στο Ευρωπαϊκό Κοινοβούλιο και στο Συμβούλιο. 3. Η εξουσία έκδοσης κατ’ εξουσιοδότηση πράξεων που ανατίθεται στην Επιτροπή υπόκειται στις προϋποθέσεις των άρθρων 24α και 24γ. Άρθρο 24β Ανάκληση της εξουσιοδότησης 1. Η εξουσιοδότηση κατά το άρθρο 24 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή από το Συμβούλιο. 2. Το θεσμικό όργανο που κίνησε εσωτερική διαδικασία για να αποφασίσει αν πρόκειται να ανακαλέσει την εξουσιοδότηση ενημερώνει το άλλο θεσμικό όργανο και την Επιτροπή εντός εύλογου χρονικού διαστήματος πριν από τη λήψη της τελικής απόφασης, αναφέροντας τις εξουσιοδοτήσεις που ενδέχεται να αποτελέσουν αντικείμενο ανάκλησης, καθώς και τους λόγους της ανάκλησης. 3. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Τίθεται αμέσως σε ισχύ ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ’ εξουσιοδότηση πράξεων που ισχύουν ήδη. Δημοσιεύεται στην Επίσημη Εφημερίδα της Ευρωπαϊκής Ένωσης. Άρθρο 24γ Διατύπωση αντιρρήσεων για κατ’ εξουσιοδότηση πράξεις 1. Το Ευρωπαϊκό Κοινοβούλιο ή το Συμβούλιο δύνανται να διατυπώσουν αντιρρήσεις για κατ’ εξουσιοδότηση πράξη εντός δύο μηνών από την ημερομηνία κοινοποίησης. Κατόπιν πρωτοβουλίας του Ευρωπαϊκού Κοινοβουλίου ή του Συμβουλίου, αυτή η προθεσμία παρατείνεται κατά δύο μήνες. 2. Εάν, κατά τη λήξη της προθεσμίας της παραγράφου 1, ούτε το Ευρωπαϊκό Κοινοβούλιο ούτε το Συμβούλιο διατυπώσουν αντιρρήσεις στην κατ’ εξουσιοδότηση πράξη, αυτή δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να ισχύει από την ημερομηνία που ορίζεται στις διατάξεις της. Η κατ’ εξουσιοδότηση πράξη μπορεί να δημοσιευθεί στην Επίσημη Εφημερίδα της Ευρωπαϊκής Ένωσης και να τεθεί σε ισχύ πριν από τη λήξη της προθεσμίας αυτής, εάν το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν προτίθενται να εγείρουν αντιρρήσεις. 3. Εάν είτε το Ευρωπαϊκό Κοινοβούλιο είτε το Συμβούλιο διατυπώσουν αντιρρήσεις έναντι της κατ’ εξουσιοδότηση πράξης εντός της προθεσμίας της παραγράφου 1, η πράξη αυτή δεν τίθεται σε ισχύ. Το όργανο που διατυπώνει αντιρρήσεις κατά της κατ’ εξουσιοδότηση πράξης εκθέτει τους σχετικούς λόγους.». 8) Το παράρτημα I τροποποιείται ως εξής: α) Το πρώτο εδάφιο αντικαθίσταται από το ακόλουθο κείμενο: «Εφόσον είναι δυνατόν, οι πληροφορίες πρέπει να υποστηρίζονται από παραπομπές στην επιστημονική βιβλιογραφία και από στοιχεία προσωπικής επικοινωνίας με επιστημονικές αρχές και εμπειρογνώμονες στον τομέα της αλιείας.». β) Το τμήμα Δ («Αλληλεπίδραση με αυτόχθονα είδη») τροποποιείται ως εξής: i) το σημείο 1 αντικαθίσταται από το ακόλουθο κείμενο: «1) Ποιες είναι οι δυνατότητες για επιβίωση και εγκατάσταση του εισαγόμενου οργανισμού εάν διαφύγει;»· ii) το σημείο 6 αντικαθίσταται από το ακόλουθο κείμενο: «6) Θα επιζήσουν και θα αναπαραχθούν επιτυχώς οι εισαγόμενοι οργανισμοί στην προτεινόμενη περιοχή εισαγωγής ή θα απαιτείται ετήσιος εμπλουτισμός;». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 9 Μαρτίου 2011.

Προστασία του περιβάλλοντος

Περιβαλλοντική πολιτική

Πολιτική για την υγεία

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΚΑΝΟΝΙΣΜΌΣ (EE) αριθ. 1135/2011 ΤΗΣ ΕΠΙΤΡΟΠΉΣ της 9ης Νοεμβρίου 2011 για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΕ) αριθ. 791/2011 του Συμβουλίου στις εισαγωγές ορισμένων υφασμάτων ινών από γυαλί ανοιχτής βροχίδας, καταγωγής Λαϊκής Δημοκρατίας της Κίνας, από εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι, και για την υποβολή των εν λόγω εισαγωγών σε καταγραφή Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 13 παράγραφος 3 και το άρθρο 14 παράγραφοι 3 και 5, Κατόπιν διαβουλεύσεων με τη συμβουλευτική επιτροπή, σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, Εκτιμώντας τα ακόλουθα: A. ΑΙΤΗΣΗ (1) Η Ευρωπαϊκή Επιτροπή («η Επιτροπή») έλαβε αίτηση, σύμφωνα με το άρθρο 13 παράγραφος 3 παράγραφος 3 και το άρθρο 14 παράγραφος 5 του βασικού κανονισμού, για να διερευνήσει ενδεχόμενη καταστρατήγηση των μέτρων αντιντάμπινγκ που έχουν επιβληθεί στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, και για να επιβάλει την καταγραφή των εισαγωγών ορισμένων υφασμάτων ινών από γυαλί ανοιχτής βροχίδας που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι. (2) Η αίτηση υποβλήθηκε στις 27 Σεπτεμβρίου 2011 από τέσσερις παραγωγούς της Ένωσης ορισμένων υφασμάτων ινών από γυαλί ανοιχτής βροχίδας: Saint-Gobain Adfors CZ s.r.o., Tolnatext Fonalfeldolgozó és Műszakiszövet-gyártó Bt., Valmieras «Stikla Skiedra» AS και Vitrulan Technical Textiles GmbH. B. ΠΡΟΪΟΝ (3) Το προϊόν που ενδέχεται να αποτελεί αντικείμενο καταστρατήγησης είναι υφάσματα ινών από γυαλί ανοιχτής βροχίδας, με μέγεθος κυψελίδας κατά μήκος και κατά πλάτος έως 1,8 mm και βάρος άνω των 35 g/m2, με εξαίρεση τους δίσκους από γυάλινες ίνες, καταγωγής Λαϊκής Δημοκρατίας της Κίνας, που εμπίπτουν προς το παρόν στους κωδικούς ΣΟ ex 7019 51 00 και ex 7019 59 00 («το υπό εξέταση προϊόν»). (4) Το προϊόν που αποτελεί αντικείμενο της έρευνας είναι το ίδιο με εκείνο που αναφέρεται στην προηγούμενη αιτιολογική σκέψη, αλλά αποστέλλεται από τη Μαλαισία, ανεξάρτητα από το αν δηλώνεται ότι είναι καταγωγής Μαλαισίας ή όχι, και προς το παρόν υπάγεται στους ίδιους κωδικούς ΣΟ με το υπό εξέταση προϊόν. Γ. ΙΣΧΥΟΝΤΑ ΜΕΤΡΑ (5) Τα μέτρα που ισχύουν προς το παρόν και πιθανώς καταστρατηγούνται είναι μέτρα αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 791/2011 του Συμβουλίου (2). Δ. ΑΙΤΙΟΛΟΓΗΣΗ (6) Η αίτηση περιέχει επαρκείς εκ πρώτης όψεως αποδείξεις ότι τα μέτρα αντιντάμπινγκ για τις εισαγωγές ορισμένων υφασμάτων από ίνες από γυαλί ανοιχτής βροχίδας, καταγωγής Λαϊκής Δημοκρατίας της Κίνας, καταστρατηγούνται, επειδή το υπό εξέταση προϊόν μεταφορτώνεται μέσω της Μαλαισίας. Τα αποδεικτικά στοιχεία που υποβλήθηκαν είναι τα εξής: (7) Από την αίτηση προκύπτει ότι σημειώθηκε σημαντική μεταβολή του τρόπου διεξαγωγής των εμπορικών συναλλαγών που αφορούν τις εξαγωγές από τη Λαϊκή Δημοκρατία της Κίνας και τη Μαλαισία στην Ένωση μετά την επιβολή μέτρων στο υπό εξέταση προϊόν, για την οποία μεταβολή δεν υπάρχει επαρκής λόγος ή αιτιολόγηση άλλη εκτός της επιβολής του δασμού. (8) Η μεταβολή αυτή στον τρόπο διεξαγωγής των εμπορικών συναλλαγών φαίνεται ότι οφείλεται στη μεταφόρτωση ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας μέσω Μαλαισίας. (9) Επιπλέον, η αίτηση περιέχει επαρκή εκ πρώτης όψεως αποδεικτικά στοιχεία από τα οποία προκύπτει ότι οι επανορθωτικές συνέπειες των ισχυόντων μέτρων αντιντάμπινγκ στο υπό εξέταση προϊόν εξουδετερώνονται τόσο όσον αφορά την ποσότητα όσο και την τιμή. Φαίνεται ότι οι εισαγωγές του προϊόντος έχουν αντικατασταθεί από σημαντικής ποσότητας εισαγωγές του προϊόντος που αποτελεί αντικείμενο της έρευνας. Επιπλέον, υπάρχουν επαρκή στοιχεία ότι οι εισαγωγές του προϊόντος που αποτελούν αντικείμενο της έρευνας γίνονται σε τιμές πολύ χαμηλότερες της μη ζημιογόνου τιμής που καθορίστηκε στην έρευνα που οδήγησε στη λήψη των ισχυόντων μέτρων. (10) Τέλος, η αίτηση περιέχει επαρκή εκ πρώτης όψεως αποδεικτικά στοιχεία σύμφωνα με τα οποία οι τιμές του προϊόντος που αποτελεί αντικείμενο της έρευνας είναι αντικείμενο ντάμπινγκ σε σχέση με την κανονική τιμή που είχε καθοριστεί προηγουμένως για το υπό εξέταση προϊόν. (11) Εάν, κατά τη διάρκεια της έρευνας, διαπιστωθούν και άλλες πρακτικές καταστρατήγησης μέσω Μαλαισίας που προβλέπονται στο άρθρο 13 του βασικού κανονισμού, εκτός από τη μεταφόρτωση, η έρευνα μπορεί να καλύψει και αυτές τις πρακτικές. E. ΔΙΑΔΙΚΑΣΙΑ (12) Βάσει των ανωτέρω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την κίνηση έρευνας, σύμφωνα με το άρθρο 13 παράγραφος 3 του βασικού κανονισμού, και την υποβολή σε καταγραφή, σύμφωνα με το άρθρο 14 παράγραφος 5 του βασικού κανονισμού, των εισαγωγών του υπό έρευνα προϊόντος, είτε δηλώνονται ως καταγωγής Μαλαισίας είτε όχι. α) Ερωτηματολόγια (13) Προκειμένου να λάβει τις πληροφορίες που κρίνει απαραίτητες για την έρευνά της, η Επιτροπή θα αποστείλει ερωτηματολόγια στους γνωστούς εξαγωγείς/παραγωγούς και στις γνωστές ενώσεις εξαγωγέων/παραγωγών στη Μαλαισία, στους γνωστούς εξαγωγείς/παραγωγούς και στις γνωστές ενώσεις εξαγωγέων/παραγωγών στη Λαϊκή Δημοκρατία της Κίνας, στους γνωστούς εισαγωγείς και στις γνωστές ενώσεις εισαγωγέων στην Ένωση και στις αρχές της Λαϊκής Δημοκρατίας της Κίνας και της Μαλαισίας. Ενδεχομένως, κατά περίπτωση, μπορούν να ζητηθούν πληροφορίες και από τον ενωσιακό κλάδο παραγωγής. (14) Σε κάθε περίπτωση, όλα τα ενδιαφερόμενα μέρη οφείλουν να επικοινωνήσουν με την Επιτροπή το συντομότερο δυνατό, και το αργότερο εντός της προθεσμίας που ορίζεται στο άρθρο 3 του παρόντος κανονισμού, και να ζητήσουν ερωτηματολόγιο εντός της προθεσμίας που ορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που καθορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη. (15) Οι αρχές της Λαϊκής Δημοκρατίας της Κίνας και της Μαλαισίας θα ενημερωθούν για την έναρξη της έρευνας. β) Συλλογή πληροφοριών και ακροάσεις (16) Όλα τα ενδιαφερόμενα μέρη καλούνται διά του παρόντος να γνωστοποιήσουν τις απόψεις τους γραπτώς και να υποβάλουν αποδεικτικά στοιχεία. Επιπλέον, η Επιτροπή μπορεί να δεχτεί σε ακρόαση τα ενδιαφερόμενα μέρη, εφόσον υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση. γ) Απαλλαγή από την υποχρέωση καταγραφής εισαγωγών ή από τα μέτρα (17) Σύμφωνα με το άρθρο 13 παράγραφος 4 του βασικού κανονισμού, οι εισαγωγές του προϊόντος που αποτελεί αντικείμενο της έρευνας μπορούν να απαλλαγούν από την υποχρέωση καταγραφής ή από τα μέτρα, εάν η εισαγωγή δεν συνιστά καταστρατήγηση. (18) Δεδομένου ότι η πιθανή καταστρατήγηση λαμβάνει χώρα εκτός της Ένωσης, μπορούν να παραχωρηθούν απαλλαγές, σύμφωνα με το άρθρο 13 παράγραφος 4 του βασικού κανονισμού, σε παραγωγούς ορισμένων υφασμάτων ινών από γυαλί ανοιχτής βροχίδας στη Μαλαισία, οι οποίοι μπορούν να αποδείξουν ότι δεν συνδέονται (3) με οποιονδήποτε παραγωγό που υπάγεται στα μέτρα (4) και διαπιστώνεται ότι δεν εμπλέκονται σε πρακτικές καταστρατήγησης, όπως ορίζεται στα άρθρα 13 παράγραφοι 1 και 2 του βασικού κανονισμού. Οι παραγωγοί που επιθυμούν να απαλλαγούν θα πρέπει να υποβάλουν αίτηση συνοδευόμενη από τα κατάλληλα αποδεικτικά στοιχεία εντός της προθεσμίας που ορίζεται στο άρθρο 3 παράγραφος 3 του παρόντος κανονισμού. ΣΤ. ΚΑΤΑΓΡΑΦΗ (19) Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό έρευνα προϊόντος υποβάλλονται σε καταγραφή, ούτως ώστε να διασφαλίζεται ότι, σε περίπτωση που εξακριβωθεί καταστρατήγηση, είναι δυνατή η επιβολή δασμών αντιντάμπινγκ κατάλληλου ύψους, με αναδρομική ισχύ από την ημερομηνία καταγραφής των εν λόγω εισαγωγών που αποστέλλονται από τη Μαλαισία. Ζ. ΠΡΟΘΕΣΜΙΕΣ (20) Για λόγους χρηστής διοίκησης, θα πρέπει να ορίζονται οι προθεσμίες εντός των οποίων: - τα ενδιαφερόμενα μέρη πρέπει να αναγγελθούν στην Επιτροπή, να γνωστοποιήσουν γραπτώς τις απόψεις τους και να υποβάλουν απαντήσεις στο ερωτηματολόγιο ή τυχόν άλλα στοιχεία, προκειμένου αυτά να ληφθούν υπόψη κατά την έρευνα, - οι παραγωγοί στη Μαλαισία δύνανται να ζητήσουν απαλλαγή από την καταγραφή των εισαγωγών ή μέτρα, - τα ενδιαφερόμενα μέρη μπορούν να υποβάλουν γραπτή αίτηση για να γίνουν δεκτά σε ακρόαση από την Επιτροπή. (21) Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που ορίζονται στον βασικό κανονισμό εξαρτάται από το εάν το ενδιαφερόμενο μέρος θα αναγγελθεί εντός των προθεσμιών που ορίζονται στο άρθρο 3 του παρόντος κανονισμού. H. ΑΡΝΗΣΗ ΣΥΝΕΡΓΑΣΙΑΣ (22) Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, μπορεί να συνάγονται προσωρινά ή τελικά συμπεράσματα, θετικά ή αρνητικά, με βάση τα διαθέσιμα στοιχεία, όπως προβλέπεται στο άρθρο 18 του βασικού κανονισμού. (23) Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία. Αν ένα ενδιαφερόμενο μέρος αρνείται να συνεργαστεί ή συνεργάζεται μεν, αλλά μόνο εν μέρει, οπότε τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ’ ό,τι θα ήταν αν είχε συνεργαστεί. Θ. ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ (24) Η έρευνα θα ολοκληρωθεί, σύμφωνα με το άρθρο 13 παράγραφος 3 του βασικού κανονισμού, εντός εννέα μηνών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης. Ι. ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ (25) Σημειώνεται ότι οποιαδήποτε δεδομένα προσωπικού χαρακτήρα συγκεντρωθούν κατ’ αυτή την έρευνα θα αποτελέσουν αντικείμενο επεξεργασίας σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (5). ΙΑ. ΣΥΜΒΟΥΛΟΣ ΑΚΡΟΑΣΕΩΝ (26) Σημειώνεται επίσης ότι, αν τα ενδιαφερόμενα μέρη θεωρούν ότι αντιμετωπίζουν δυσκολίες κατά την άσκηση του δικαιώματός τους υπεράσπισης, μπορούν να ζητήσουν την παρέμβαση του συμβούλου ακροάσεων της Γενικής Διεύθυνσης Εμπορίου. Ο σύμβουλος ακροάσεων ενεργεί ως διαμεσολαβητής μεταξύ των ενδιαφερόμενων μερών και των υπηρεσιών της Επιτροπής παρέχοντας, εφόσον είναι απαραίτητο, συμβουλές για διαδικαστικά θέματα που αφορούν την προστασία των συμφερόντων τους στην εν λόγω έρευνα, ιδίως όσον αφορά θέματα σχετικά με την πρόσβαση στον φάκελο, την εμπιστευτικότητα, την παράταση των προθεσμιών και την επεξεργασία των παρατηρήσεων που υποβάλλονται γραπτώς και/ή προφορικώς. Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της Γενικής Διεύθυνσης Εμπορίου (http://ec.europa.eu/trade/tackling-unfair-trade/hearing-officer/index_en.htm), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Σύμφωνα με το άρθρο 13 παράγραφος 3 του βασικού κανονισμού, κινείται έρευνα προκειμένου να εξακριβωθεί αν οι εισαγωγές στην Ένωση υφασμάτων ινών από γυαλί ανοιχτής βροχίδας, με μέγεθος κυψελίδας κατά μήκος και κατά πλάτος έως 1,8 mm και βάρος άνω των 35 g/m2, εκτός από τους δίσκους από γυάλινες ίνες, που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι, και εμπίπτουν προς το παρόν στους κωδικούς ΣΟ ex 7019 51 00 και ex 7019 59 00 (κωδικοί TARIC 7019510011 και 7019590011), συνιστούν καταστρατήγηση των μέτρων που επιβάλλονται με τον εκτελεστικό κανονισμό (ΕΕ) αριθ. 791/2011. Άρθρο 2 Οι τελωνειακές αρχές καλούνται, δυνάμει του άρθρου 13 παράγραφος 3 και του άρθρου 14 παράγραφος 5 του βασικού κανονισμού, να λάβουν τα κατάλληλα μέτρα για την καταγραφή των εισαγωγών στην Ένωση που προσδιορίζονται στο άρθρο 1 του παρόντος κανονισμού. Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού. Η Επιτροπή μπορεί να ζητήσει, με κανονισμό, από τις τελωνειακές αρχές να παύσουν την καταγραφή όσον αφορά τις εισαγωγές στην Ένωση προϊόντων που κατασκευάζονται από παραγωγούς οι οποίοι ζήτησαν απαλλαγή από την καταγραφή και πληρούν τις προϋποθέσεις χορήγησης απαλλαγής. Άρθρο 3 1. Τα μέρη οφείλουν να ζητήσουν ερωτηματολόγιο από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης. 2. Τα ενδιαφερόμενα μέρη, προκειμένου να ληφθούν υπόψη οι παρατηρήσεις τους κατά την έρευνα, οφείλουν να αναγγελθούν ερχόμενα σε επαφή με την Επιτροπή, να κοινοποιήσουν τις απόψεις τους γραπτώς και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 37 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, εκτός αν προσδιορίζεται διαφορετικά. 3. Οι παραγωγοί στη Μαλαισία που ζητούν να απαλλαγούν από την υποχρέωση καταγραφής των εισαγωγών ή των μέτρων οφείλουν να υποβάλουν αίτηση συνοδευόμενη από τα κατάλληλα αποδεικτικά στοιχεία εντός της ίδιας προθεσμίας των 37 ημερών. 4. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας των 37 ημερών, να γίνουν δεκτά σε ακρόαση από την Επιτροπή. 5. Τα ενδιαφερόμενα μέρη καλούνται να υποβάλουν όλες τις παρατηρήσεις και τα αιτήματά τους σε ηλεκτρονική μορφή (τις παρατηρήσεις μη εμπιστευτικού χαρακτήρα μέσω ηλεκτρονικού ταχυδρομείου και τις παρατηρήσεις εμπιστευτικού χαρακτήρα σε CD-R/DVD) και πρέπει να αναφέρουν την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου, καθώς και τους αριθμούς τηλεφώνου και φαξ τους. Ωστόσο, οποιεσδήποτε εξουσιοδοτήσεις και υπογεγραμμένα πιστοποιητικά που συνοδεύουν απαντήσεις σε ερωτηματολόγια και επικαιροποιήσεις τους πρέπει να υποβάλλονται γραπτώς, δηλαδή με το ταχυδρομείο ή με επίδοση στη διεύθυνση που ακολουθεί. Βάσει του άρθρου 18 παράγραφος 2 του βασικού κανονισμού, εάν ένα ενδιαφερόμενο μέρος δεν μπορεί να υποβάλει τις παρατηρήσεις και τις αιτήσεις του σε ηλεκτρονική μορφή, πρέπει να ενημερώσει αμέσως την Επιτροπή. Για περαιτέρω πληροφορίες σχετικά με την αλληλογραφία με την Επιτροπή, τα ενδιαφερόμενα μέρη μπορούν να συμβουλεύονται την κατάλληλη σελίδα στον δικτυακό τόπο της Γενικής Διεύθυνσης Εμπορίου: http://ec.europa.eu/trade/tackling-unfair-trade/trade-defence. Όλα τα στοιχεία που υποβάλλονται γραπτώς, συμπεριλαμβανομένων των στοιχείων που απαιτούνται από τον παρόντα κανονισμό, οι απαντήσεις στο ερωτηματολόγιο και η αλληλογραφία που παρέχουν τα ενδιαφερόμενα μέρη εμπιστευτικώς φέρουν την ένδειξη «Limited» («περιορισμένης διανομής») (6) και, σύμφωνα με το άρθρο 19 παράγραφος 2 του βασικού κανονισμού, συνοδεύονται από μη εμπιστευτικού χαρακτήρα περίληψη, η οποία φέρει την ένδειξη «For inspection by interested parties» («για επιθεώρηση από τα ενδιαφερόμενα μέρη»). Διεύθυνση αλληλογραφίας: European Commission Directorate-General for Trade Directorate Η Office: N105 4/92 1049 Bruxelles/Brussel BELGIQUE/BELGIË Φαξ + 32 2 299 37 04 Ηλεκτρονικό ταχυδρομείο: TRADE-AC-MESH@ec.europa.eu Άρθρο 4 Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Νοεμβρίου 2011.

Εμπορικές πράξεις

Εμπορική νομοθεσία

Χημική βιομηχανία